Edizzjoni Provviżorja
SENTENZA TAL-QORTI ĠENERALI (It-Tieni Awla, ikkostitwita minn ħames Imħallfin sedenti)
4 ta’ Marzu 2026 (*)
“Rinviju għal deċiżjoni preliminari – Unjoni doganali – Tariffa Doganali Komuni – Nomenklatura Magħquda – Klassifikazzjoni tariffarja – Intestatura 2206 – Subintestaturi 2206 00 31, 2206 00 51, 2206 00 81 u 2206 00 39, 2206 00 59 – Xorb magħmul minn meraq tat-tuffieħ iffermentat, fejn il-proporzjon tal-alkoħol idderivat minn pjanti oħra minbarra t-tuffieħ huwa, skont it-tip ta’ xorb, mill-inqas 48 %, 50 %, 51 %, 52 % jew 53 % b’paragun ma’ dak li joriġina mill-fermentazzjoni tat-tuffieħ, u li għandu l-karatteristiċi organolettiċi tas-sidru”
Fil-Kawża T‑691/24,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Înalta Curte de Casaţie şi Justiţie (il-Qorti Għolja tal-Kassazzjoni u tal-Ġustizzja, ir-Rumanija), permezz ta’ deċiżjoni tal‑1 ta’ Ottubru 2024, li waslet fil-Qorti tal-Ġustizzja fid‑19 ta’ Diċembru 2024, fil-proċedura
Agenţia Naţională de Administrare Fiscală (ANAF),
Direcţia Generală de Administrare a Marilor Contribuabili
vs
Heineken România S.A.,
IL-QORTI ĠENERALI (It-Tieni Awla, ikkostitwita minn ħames Imħallfin sedenti),
komposta minn N. Półtorak, Presidenta, G. Hesse, G. Steinfatt, D. Petrlík u I. Dimitrakopoulos (Relatur), Imħallfin,
Avukata Ġenerali: M. Brkan,
Reġistratur: V. Di Bucci,
wara li rat it-trażmissjoni mill-Qorti tal-Ġustizzja tat-talba għal deċiżjoni preliminari lill-Qorti Ġenerali fis‑17 ta’ Jannar 2025, skont it-tielet paragrafu tal-Artikolu 50b tal-Istatut tal-Qorti tal-Ġustizzja tal-Unjoni Ewropea,
wara li rat is-suġġett imsemmi fil-punt (d) tal-ewwel paragrafu tal-Artikolu 50b tal-Istatut tal-Qorti tal-Ġustizzja tal-Unjoni Ewropea u l-assenza ta’ kwistjoni awtonoma ta’ interpretazzjoni fis-sens tat-tieni paragrafu tal-Artikolu 50b tal-imsemmi statut,
wara li rat il-fażi bil-miktub tal-proċedura,
wara li kkunsidrat l-osservazzjonijiet ippreżentati:
–        għal Heineken România, minn V. Bogrea, A.-M. Iordache u V. Peligrad, avocaţi,
–        għall-Gvern Rumen, minn R. Antonie, M. Chicu u E. Gane, bħala aġenti,
–        għall-Irlanda, minn M. Browne, Chief State Solicitor, T. Breen, T. Donnelly u A. Joyce, bħala aġenti,
–        għall-Gvern Spanjol, minn A. Pérez-Zurita Gutiérrez, bħala aġent,
–        għall-Kummissjoni Ewropea, minn M. Björkland, A. Demeneix u T. Isacu de Groot, bħala aġenti,
wara li rat id-deċiżjoni meħuda, wara li nstemgħet l-Avukata Ġenerali, li l-kawża tinqata’ mingħajr konklużjonijiet,
tagħti l-preżenti
Sentenza
1        It-talba għal deċiżjoni preliminari tirrigwarda l-interpretazzjoni tas-subintestaturi tariffarji 2206 00 31, 2206 00 51, 2206 00 81, 2206 00 39 u 2206 00 59 tan-Nomenklatura Magħquda (iktar ’il quddiem in-“NM”), li jinsabu fl-Anness I tar-Regolament tal-Kunsill (KEE) Nru 2658/87 tat‑23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (ĠU Edizzjoni Speċjali bil-Malti, Kapitolu 2, Vol. 2, p. 382), kif emendat bir-Regolament ta’ Implimentazzjoni tal-Kummissjoni (UE) Nru 1101/2014 tas‑16 ta’ Ottubru 2014 (ĠU 2014, L 312, p. 1), u r-Regolament ta’ Implimentazzjoni tal-Kummissjoni (UE) 2015/1754 tas‑6 ta’ Ottubru 2015 (ĠU 2015, L 285, p. 1).
2        Din it-talba tressqet fil-kuntest ta’ proċedura bejn Heineken România S.A., minn naħa, u l-Agenția Națională de Administrare Fiscală (ANAF), (l-Aġenzija Nazzjonali tal-Amministrazzjoni Fiskali, ir-Rumanija) u d-Direcția Generală de Administrare a Marilor Contribuabili (id-Direttorat Ġenerali għall-Amministrazzjoni tal-Kontribwenti l-Kbar, ir-Rumanija), min-naħa l-oħra, dwar il-klassifikazzjoni tariffarja ta’ xorb alkoħoliku tat-trade mark Strongbow importat minn din il-kumpannija fir-Rumanija.
Il-kuntest ġuridiku
SA
3        Is-Sistema Armonizzata għad-Deskrizzjoni u l-Kodifikazzjoni tal-Merkanzija (iktar ’il quddiem is-“SA”) tfasslet mill-Kunsill għall-Kooperazzjoni Doganali, li sar l-Organizzazzjoni Dinjija Doganali (WCO), stabbilit mill-Konvenzjoni li tistabbilixxi l-Kunsill għall-Kooperazzjoni Doganali, konkluża fi Brussell fil-15 ta’ Diċembru 1950. Is-SA ġiet stabbilita mill-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifikazzjoni ta’ Merkanzija, konkluża fi Brussell fl‑14 ta’ Ġunju 1983 (Ġabra tat-Trattati tan-Nazzjonijiet Uniti, Vol. 1503, p. 4, Nru 25910 (1988)) u approvata, flimkien mal-Protokoll Emendatorju tagħha tal‑24 ta’ Ġunju 1986, f’isem il-Komunità Ekonomika Ewropea, permezz tad-Deċiżjoni tal-Kunsill 87/369/KEE tas‑7 ta’ April 1987 (ĠU 1987, L 198, p. 1).
4        Skont il-punt 2 tal-Artikolu 3(1)(a) ta’ din il-konvenzjoni, kull parti kontraenti tintrabat li tapplika r-regoli ġenerali għall-interpretazzjoni tas-SA kif ukoll għall-interpretazzjoni tan-noti kollha tat-taqsimiet, tal-kapitoli u tas-subintestaturi tagħha u tintrabat ukoll li ma tbiddilx il-portata tat-taqsimiet, tal-kapitoli, tal-intestaturi jew tas-subintestaturi.
5        In-noti ta’ spjega tas-SA ġew elaborati fi ħdan il-WCO, skont id-dispożizzjonijiet ta’ din l-istess konvenzjoni.
6        Fil-verżjoni tas-SA tas-sena 2012, applikabbli għall-fatti tat-tilwima fil-kawża prinċipali, l-intestatura 2206 hija intitolata “Xorb ieħor iffermentat (bħala eżempju, sidru, perry, mead); taħlit ta’ xorb iffermentat u taħlit ta’ xorb iffermentat u xorb mhux alkoħoliku, li mhumiex speċifikati jew inklużi band’oħra”.
7        In-noti ta’ spjega dwar l-intestatura 2206 tas-SA, li tikkorrispondi għall-intestatura tariffarja 2206 tan-NM, jiddefinixxu s-sidru bħala “xarba alkoħolika miksuba bil-fermentazzjoni tal-meraq tat-tuffieħ”.
8        Dawn in-noti jipprovdu wkoll dan li ġej:
“Dan ix-xorb kollu jista’ jkun effervexxenti b’mod naturali jew anki artifiċjali permezz taż-żieda tad-dijossidu tal-karbonju. Dan jibqa’ ikklassifikat taħt din l-intestatura anki jekk jiġi miżjud bl-alkoħol jew jekk il-kontenut alkoħoliku tiegħu jiġi miżjud permezz tat-tieni fermentazzjoni, sakemm iżomm il-karattru tal-prodotti klassifikati taħt din l-intestatura.”
9        L-intestatura 2208 tas-SA, li tikkorrispondi għall-intestatura tariffarja 2208 tan-NM, hija intitolata: “Alkoħol etiliku mhux żnaturat b’qawwa alkoħolika skont il-volum ta’ inqas minn 80 % vol; spirti, likuri u xorb ieħor spirituż”.
10      In-noti ta’ spjega tas-SA dwar l-intestatura 2208 jindikaw dan li ġej:
“Din l-intestatura tkopri, minn naħa, u jkun xi jkun il-livell alkoħoliku:
[...]
B)      Likuri, li huma xarbiet spiritużi miżjuda biz-zokkor, għasel u ħlewwiet naturali oħra u estratti jew essenzi (pereżempju, xarbiet spiritużi miksuba jew permezz ta’ distillazzjoni jew inkella permezz ta’ taħlita ta’ alkoħol etiliku jew ta’ spirti distillati ma’ wieħed jew iżjed mill-prodotti li ġejjin: frott, fjuri jew partijiet oħra ta’ pjanti, estratti, speċi, żjut essenzjali jew meraq, anki kkonċentrati). Fost dawn il-prodotti, jistgħu jissemmew likuri li fihom kristalli taz-zokkor, likuri abbażi tal-meraq tal-frott, likuri abbażi tal-bajd, likuri abbażi ta’ ħxejjex, berries u ħwawar, likuri tat-tè, taċ-ċikkulata, tal-ħalib u tal-għasel.
[...]”
11      In-noti ta’ spjega dwar l-intestatura 2208 tas-SA jipprovdu wkoll li huma esklużi minn din l-intestatura x-xarbiet iffermentati li jaqgħu taħt l-intestaturi 2203 sa 2206.
12      Il-punt VIII tan-nota ta’ spjega tas-SA dwar ir-regola ġenerali Nru 3(b) tas-SA, li tikkorrispondi għar-regola ġenerali Nru 3(b) tan-NM, jispjega li l-fattur li jiddetermina l-karattru essenzjali jista’, skont it-tip ta’ merkanzija, jirriżulta pereżempju min-natura tal-materjal li tkun magħmula minnu jew mill-komponenti tagħha, mill-volum tagħha, mill-kwantità tagħha, mill-piż tagħha jew mill-valur jew l-importanza ta’ wieħed mill-materjali li tkun magħmula minnhom fid-dawl tal-użu tal-merkanzija.
NM
13      Kif jirriżulta mill-Artikolu 1(1) tar-Regolament Nru 2658/87, in-NM, stabbilita mill-Kummissjoni Ewropea, tirregola l-klassifikazzjoni tariffarja tal-merkanzija importata fl-Unjoni Ewropea. Skont l-Artikolu 3(1) ta’ dan ir-regolament, din in-nomenklatura tirriproduċi l-intestaturi u s-subintestaturi b’sitt ċifri tas-SA, filwaqt li s-seba’ u t-tmien ċifra jikkostitwixxu subdiviżjonijiet speċifiċi għaliha.
14      Il-verżjoni tan-NM applikabbli għall-fatti tat-tilwima fil-kawża prinċipali tirriżulta mir-Regolament ta’ Implimentazzjoni Nru 1101/2014 u mir-Regolament ta’ Implimentazzjoni 2015/1754.
15      L-intestaturi 2206 u 2208 tan-NM jirriproduċu l-formulazzjoni tal-intestaturi 2206 u 2208 tas-SA.
16      L-intestatura 2206 tan-NM tinkludi, b’mod partikolari, is-subintestaturi 2206 00 31 (sidru u perry, frizzanti), 2206 00 51 (sidru u perry, mhux frizzanti, ippreżentati f’kontenituri b’kontenut ta’ mhux iktar minn 2 litri) u 2206 00 81 (sidru u perry mhux frizzanti, ippreżentati f’kontenituri b’kontenut ta’ iktar minn 2 litri), li huma kollha applikabbli għas-sidru u għall-perry, kif ukoll is-subintestaturi 2206 00 39 (hydromel u xorb ieħor iffermentat, frizzanti; taħlit ta’ xorb iffermentat u taħlit ta’ xorb iffermentat u xorb mhux alkoħoliku, frizzanti (ħlief birra, inbid ta’ għeneb frisk, most tal-għeneb, piquette u nbejjed tat-tuffieħ u lanġas)) u 2206 00 59 (hydromel u xorb ieħor iffermentat, mhux frizzanti, ippreżentati f’kontenituri b’kontenut ta’ mhux iktar minn 2 litri; taħlit ta’ xorb iffermentat u taħlit ta’ xorb iffermentat u xorb mhux alkoħoliku, mhux frizzanti, ippreżentat f’kontenituri b’kontenut ta’ mhux iktar minn 2 litri (ħlief għal inbejjed ta’ għeneb frisk, most tal-għeneb, vermut u nbejjed oħra tal-għeneb frisk, ippreparati bi pjanti jew sustanzi aromatiċi, piquette u nbejjed tat-tuffieħ u tal-lanġas)), li huma applikabbli għax-xorb alkoħoliku ffermentat minbarra s-sidru u l-perry.
17      Il-klassifikazzjoni tal-prodotti fin-NM hija bbażata fuq ir-regoli ġenerali għall-interpretazzjoni tan-Nomenklatura Magħquda stabbiliti fl-ewwel parti, intitolata “Dispożizzjonijiet preliminari”, Taqsima I, punt A, tan-NM.
18      Ir-regola ġenerali Nru 1 tan-NM tipprovdi dan li ġej:
“It-titoli tat-taqsimiet, tal-kapitoli u tas-subkapitoli qed jingħataw biss għal finijiet ta’ ħeffa tar-referenza; għal finijiet legali, il-klassifikazzjoni għandha tkun deċiża skont it-termini tal-intestaturi u n-noti ta’ kwalunkwe taqsima jew kapitolu relattiv u, sakemm dawn l-intestaturi jew in-noti ma jesiġux mod ieħor, skont id-dispożizzjonijiet li ġejjin.”
19      Ir-regola ġenerali Nru 2(b) tan-NM hija fformulata kif ġej:
“Kwalunkwe referenza għal materjal jew sustanza f’intestatura partikolari għandha titqies li tinkludi referenza għal dan il-materjal jew sustanza kemm fi stat pur, kif ukoll imħallta jew ikkombinata ma’ materjali jew sustanzi oħra. Kwalunkwe referenza għal oġġetti ta’ ċertu materjal jew sustanza għandha titqies li tinkludi referenza għal oġġetti li jikkonsistu totalment jew parzjalment minn materjal jew sustanza bħal din. Il-klassifikazzjoni ta’ oġġetti magħmulin minn iżjed minn materjal wieħed jew sustanza waħda għandha ssir skont il-prinċipji tar-regola [Nru] 3.”
20      Ir-regola ġenerali Nru 3 tan-NM hija fformulata kif ġej:
“Meta permezz tal-applikazzjoni tar-regola [Nru] 2(b) jew kwalunkwe raġuni oħra, l-oġġetti jkunu jidhru li għandhom jiġu klassifikati taħt żewġ intestaturi jew iżjed, il-klassifikazzjoni għandha ssir kif ġej:
(a)      L-intestatura li tagħti l-iżjed deskrizzjoni speċifika għandha tkun ippreferuta fuq l-intestaturi li jagħtu deskrizzjoni iżjed ġenerali. Madankollu, meta jkun hemm żewġ intestaturi jew iżjed li kull waħda minnhom tirreferi biss għal wieħed mill-materjali jew mis-sustanzi li qegħdin f’oġġetti mħalltin jew komposti jew għal parti biss mill-oġġetti f’sett offrut għall-bejgħ bl-imnut, dawk l-intestaturi għandhom jitqiesu ugwalment speċifiċi fir-rigward ta’ dawk l-oġġetti, ukoll jekk wieħed minnhom jagħti deskrizzjoni iżjed kompluta jew preċiża tal-oġġetti.
(b)      It-taħlitiet, oġġetti komposti li jikkonsistu minn materjali differenti jew magħmulin minn komponenti differenti, u oġġetti mtellgħin għal bejgħ bl-imnut, li ma jistgħux ikunu klassifikati b’referenza għar-regola [Nru] 3(a), għandhom ikunu klassifikati daqs li kieku kienu magħmulin mill-materjal jew mill-komponent li jagħtihom il-karattru essenzjali tagħhom, sakemm dan il-kriterju jkun applikabbli.
[…]”
21      Ir-regola ġenerali Nru 6 tan-NM hija fformulata kif ġej:
“Għal finijiet legali, il-klassifikazzjoni ta’ oġġetti fis-subintestaturi ta’ intestatura għandha tiġi stabbilita skont it-termini ta’ dawk is-subintestaturi u kwalunkwe noti tas-subintestatura relatati u, mutatis mutandis skont ir-regoli ta’ hawn fuq, bil-kundizzjoni li s-subintestaturi fl-istess livell biss ikunu komparabbli. Għall-finijiet ta’ din ir-regola, in-noti tat-taqsimiet u tal-kapitoli japplikaw ukoll, sakemm ma jkunx hemm dispożizzjonijiet kuntrarji.”
Id‑dritt Rumen
22      Fir-rigward tad-dazji tas-sisa, l-Artikolu 20612 tal-Legea nr. 571/2003 privind Codul fiscal (il-Liġi Nru 571/2003 dwar il-Kodiċi tat-Taxxa), tat-22 ta’ Diċembru 2003 (Monitorul Oficial al României, Parti I, Nru 927 tat-23 ta’ Diċembru 2003, iktar ’il quddiem il-“Liġi Nru 571/2003”), huwa applikabbli għas-sena 2015 u l-Artikolu 351(b) tal-Legea nr. 227/2015 privind Codul fiscal (il-Liġi Nru 227/2015 dwar il-Kodiċi tat-Taxxa), tat-8 ta’ Settembru 2015 (Monitorul Oficial al României, Parti I, Nru 688 tal-10 ta’ Settembru 2015, iktar ’il quddiem il-“Liġi Nru 227/2015”), huwa applikabbli għas-sena 2016. Skont dawn id-dispożizzjonijiet tal-Liġi Nru 571/2003 u tal-Liġi Nru 227/2015, ix-xorb iffermentat, minbarra l-birra u l-inbid, huma l-prodotti kollha li jaqgħu taħt il-kodiċijiet tariffarji NC-2206, bl-eċċezzjoni ta’ xorb ieħor iffermentat frizzanti, li l-qawwa alkoħolika tiegħu taqbeż il-livell ta’ 1.2 % vol., iżda ma taqbiżx il-livell ta’ 13 % vol. (għall-2016) jew 10 % vol. (għall-2015), kif ukoll ix-xorb iffermentat frizzanti li jaqa’ taħt il-kodiċijiet tariffarji NC-2206 00 39, li l-qawwa alkoħolika tiegħu taqbeż il-livell ta’ 1.2 % vol., iżda ma taqbiżx il-livell ta’ 13 % vol. (għall-2016) jew 10 % vol. (għall-2015).
23      Skont il-punt 3.1 tal-Anness Nru 1 tat-Titolu VII, intitolat “Dazji tas-sisa”, tal-Liġi Nru 571/2003, ir-rata tad-dazju tas-sisa fuq ix-xiri ta’ prodotti li jaqgħu taħt il-kodiċi tariffarju NC-2206 00 39 hija ta’ 213.21 leu Rumen għal kull ettolitru (RON/hl) (jiġifieri madwar EUR 41.88/hl) ta’ prodott u r-rata tad-dazju tas-sisa fuq ix-xiri ta’ prodotti li jaqgħu taħt il-kodiċi tariffarju NC-2206 00 59 hija ta’ RON 47.38/hl (jiġifieri madwar EUR 9.31/hl) ta’ prodott.
24      Skont il-punt 3.1 tal-Anness Nru 1 tat-Titolu VIII, intitolat “Dazji tas-sisa u spejjeż speċjali oħra”, tal-Liġi Nru 227/2015, ir-rata tad-dazju tas-sisa fuq ix-xiri ta’ prodotti li jaqgħu taħt il-kodiċi tariffarju NC‑2206 00 39 hija ta’ RON 47.38/hl ta’ prodott u r-rata tad-dazju tas-sisa fuq ix-xiri ta’ prodotti li jaqgħu taħt il-kodiċi tariffarju NC‑2206 00 59 hija ta’ RON 396.84/hl (jiġifieri madwar EUR 77.97/hl) ta’ prodott.
25      Għall-kodiċi tariffarju NC‑2206 00 51, li taħtu jaqa’ l-prodott “sidru u perry”, ir-rata tad-dazju tas-sisa fir-Rumanija hija żero, konformement mal-punt 3.1.1 tal-Anness Nru 1 tat-Titolu VII tal-Liġi Nru 571/2003, fis-seħħ sal-31 ta’ Diċembru 2015, u mal-punt 3.1.1 tal-Anness Nru 1 tat-Titolu VIII tal-Liġi Nru 227/2015, fis-seħħ mill-1 ta’ Jannar 2016.
Il-kawża prinċipali u d-domanda preliminari
26      Bejn l-2015 u l-2016, Heineken România akkwistat taħt sistema intra‑Komunitarja kwantità totali ta’ 155 486.48 hl ta’ xorb alkoħoliku tat-trade mark Strongbow, miżmum f’laned u fi fliexken, li hija sussegwentement ikkummerċjalizzat fis-suq intern ma’ diversi klijenti.
27      Waqt l-introduzzjoni ta’ dan ix-xorb alkoħoliku fit-territorju Rumen, Heineken România kklassifikat dawn il-prodotti taħt is-subintestatura tariffarja 2206 00 51 tan-NM, li tikkorrispondi għad-deskrizzjoni “Sidru u perry”, billi użat kemm il-klassifikazzjoni tariffarja pprovduta mill-produttur Bulgaru li mingħandu kienu nxtraw dawn il-prodotti kif ukoll il-klassifikazzjoni tariffarja pprovduta mill-produttur Slovakk Heineken Slovensko. Konsegwentement, ebda dazju tas-sisa ma tħallas, peress li, għas-subintestatura tariffarja 2206 00 51, ir-rata tas-sisa fir-Rumanija kienet żero.
28      Wara kontroll mid-Direcția Regională Vamală Craiova- Biroul Vamal Dolj (id-Direttorat Reġjonali tad-Dwana ta’ Craiova, l-Uffiċċju Doganali Dolj, ir-Rumanija), li sar fid‑29 ta’ Settembru 2015 permezz tat-teħid ta’ kampjuni ta’ prodotti, jiġifieri xorb tat-trade mark Strongbow miżmum f’laned u fi fliexken, suġġetti għad-dazju tas-sisa u mibgħuta minn maħżen awtorizzat fil-Bulgarija kif ukoll diskussjoni tripartita bejn Heineken România, id-Dipartiment tal-Ispezzjoni Fiskali u r-rappreżentanti tad-Direcția Generală a Vămilor (id-Direttorat Ġenerali tad-Dwana, ir-Rumanija), dan tal-aħħar indika, f’ittra tat‑8 ta’ Marzu 2018, li “l-klassifikazzjoni tariffarja proposta tal-prodotti analizzati kienet tikkorrispondi għall-kodiċi NC‑2206 00 39 jew NC‑2206 00 59, skont is-sovrapressjoni mkejla”. Il-klassifikazzjoni tariffarja proposta kienet ibbażata fuq il-konstatazzjoni li dawn il-prodotti kienu taħlitiet li fihom is-sidru u sustanzi oħra, peress li s-sidru kien, min-naħa tiegħu, prodott miksub minn taħlita ta’ materja prima suġġetta għall-fermentazzjoni, jiġifieri 25 % tal-meraq tat-tuffieħ u tal-glukożju. Barra minn hekk, iċ-ċertifikati ta’ analiżi kienu jiżvelaw proporzjon sinjifikattiv ta’ alkoħol li joriġina minn pjanti li ma jinkludux it-tuffieħ. Għaldaqstant, skont din il-proposta, dawn il-prodotti ma setgħux jiġu kklassifikati bħala xorb miksub mill-fermentazzjoni tal-meraq tat-tuffieħ.
29      Barra minn hekk, id-Direttorat Ġenerali tad-Dwana Rumen ikkomunika mal-Awtorità tad-Dwana Bulgara fir-rigward tal-klassifikazzjoni tariffarja tas-“sidru Strongbow”. Din tal-aħħar kienet taqbel mal-proposta għal klassifikazzjoni tariffarja mill-ġdid taħt waħda mis-subintestaturi 2206 00 39 jew 2206 00 59.
30      Wara l-klassifikazzjoni tariffarja mill-ġdid, l-awtoritajiet ta’ kontroll fiskali imponew fuq Heineken România, permezz ta’ avviż ta’ taxxa tat‑23 ta’ Novembru 2018, obbligi fiskali addizzjonali, jiġifieri l-obbligu li jitħallsu dazji tas-sisa fl-ammont ta’ RON 22 473 840 (madwar EUR 4 422 591) u taxxa fuq il-valur miżjud (VAT) fl-ammont ta’ RON 5 213 296 (madwar EUR 1 025 916). Permezz ta’ avviż ta’ taxxa sussegwenti tas-27 ta’ Novembru 2018, l-awtoritajiet tat-taxxa imponew ukoll fuq Heineken România penalitajiet u interessi moratorji, li huma anċillari għall-obbligi hekk imposti.
31      Heineken România ressqet ilment amministrattiv fiskali kontra l-avviżi ta’ taxxa tat‑23 u tas‑27 ta’ Novembru 2018 u r-rapport tal-kontroll fiskali tat‑23 ta’ Novembru 2018 li fuqu hija bbażat ruħha quddiem l-awtorità tat-taxxa kompetenti Rumena. Permezz ta’ deċiżjoni tal‑25 ta’ Lulju 2019, din tal-aħħar ikkonfermathom billi kkunsidrat li l-piżijiet fiskali addizzjonali għall-prodotti “sidru Strongbow” mixtrija mill-maħżen awtorizzat fil-Bulgarija kienu ġew imposti korrettament.
32      Heineken România ressqet azzjoni kontra l-avviżi ta’ tassazzjoni, ir-rapport u d-deċiżjoni msemmija fil-punti 30 u 31 iktar ’il fuq quddiem il-Curtea de Apel București (il-Qorti tal-Appell ta’ Bukarest, ir-Rumanija) fejn talbet l-annullament tal-imsemmija atti.
33      Matul il-proċedura quddiem il-Curtea de Apel București (il-Qorti tal-Appell ta’ Bukarest), ġiet ordnata perizja. Ir-rapport tal-perizja li segwa stabbilixxa, minn naħa, li l-kampjun eżaminat kellu l-karatteristiċi organolettiċi tas-sidru, li l-perċezzjoni ta’ togħma u ta’ xamma tat-tuffieħ setgħet tiġi amplifikata biż-żieda ta’ aroma naturali u li n-natura tal-alkoħol etiliku, jiġifieri n-natura taz-zokkor li minnu kien ifformat fil-proċess ta’ fermentazzjoni alkoħolika, ma kellhiex effett fuq il-karatteristiċi organolettiċi tax-xarba alkoħolika li kienet is-sidru u, min-naħa l-oħra, li fir-rigward tal-karatteristiċi fiżiċi u kimiċi ta’ dan il-kampjun, il-qawwa alkoħolika, iz-zokkor totali (zokkor invertit) u d-dijossidu tal-kubrit totali kienu jikkorrispondu għal-limiti stabbiliti fiċ-ċertifikat ta’ kwalità maħruġ mill-maħżen awtorizzat fil-Bulgarija għas-“Cidre Gold Apple alc. 4.5 % vol”.
34      Permezz ta’ sentenza tat‑2 ta’ Novembru 2021, il-Curtea de Apel București (il-Qorti tal-Appell ta’ Bukarest) laqgħet l-azzjoni mressqa minn Heineken România u, konsegwentement, annullat parzjalment ir-rapport ta’ kontroll fiskali u l-avviż ta’ taxxa tat‑23 ta’ Novembru 2018 kif ukoll id-deċiżjoni tal‑25 ta’ Lulju 2019 li timponi fuq din il-kumpannija obbligi addizzjonali fir-rigward tad-dazji tas-sisa u tal-VAT. Permezz ta’ din l-istess sentenza, din il-qorti annullat l-avviż ta’ taxxa tas‑27 ta’ Novembru 2018, li jistabbilixxi obbligi fiskali anċillari għal dawk stabbiliti mill-avviż ta’ taxxa tat‑23 ta’ Novembru 2018.
35      Id-Direttorat Ġenerali għall-Amministrazzjoni tal-Kontribwenti l-Kbar u l-ANAF ressqu azzjoni ta’ kassazzjoni quddiem l-Înalta Curte de Casație și Justiție (il-Qorti Għolja tal-Kassazzjoni u tal-Ġustizzja, ir-Rumanija), li hija l-qorti tar-rinviju, kontra s-sentenza tal-Curtea de Apel București (il-Qorti tal-Appell ta’ Bukarest). Huma sostnew, essenzjalment, li l-Curtea de Apel București (il-Qorti tal-Appell ta’ Bukarest) kienet annullat b’mod żbaljat l-obbligi imposti abbażi tad-dazji tas-sisa, tal-VAT u tal-obbligi fiskali anċillari, minħabba li, fid-dawl tan-natura tal-alkoħol u tal-kompożizzjoni reali tal-prodott inkwistjoni, kif kienet tirriżulta mill-informazzjoni ppreżentata fuq it-tikketta stess ta’ dan il-prodott, l-imsemmi prodott ma setax jiġi kklassifikat taħt is-subintestaturi tariffarji speċifiċi għas-“sidru”, iżda kellu jiġi kklassifikat taħt is-subintestaturi tariffarji “oħra” li jaqgħu taħt l-istess intestatura 2206, li għalihom id-dazji tas-sisa kienu dovuti fir-Rumanija.
36      F’dawn iċ-ċirkustanzi, l-Înalta Curte de Casație și Justiție (il-Qorti Għolja tal-Kassazzjoni u tal-Ġustizzja) iddeċidiet li tissospendi l-proċedura quddiemha u li tagħmel lill-Qorti tal-Ġustizzja d-domanda preliminari li ġejja:
“Fl-interpretazzjoni tal-Anness I tar-Regolament tal-Kunsill [Nru 2658/87], fil-verżjonijiet tiegħu li jirriżultaw mir-Regolament ta’ Implimentazzjoni [Nru 1101/2014] kif ukoll mir-Regolament ta’ Implimentazzjoni [Nru 2658/87], xarba bħal dik inkwistjoni fil-kawża prinċipali, magħmula minn meraq tat-tuffieħ ikkonċentrat (25 %) iffermentat, ilma, ġulepp tal-glukożju u fruktożju, aċidu maliku, diossidu tal-karbonju, metabisulfit tal-potassju, aromi differenti, b’alkoħol mill-pjanti, minbarra t-tuffieħ, li s-sehem tiegħu huwa ta’ mill-inqas 48 %, 50 %, 51 %, 52 %, 53 % (skont it-tip tax-xarba Strongbow, ippakkjat fi fliexken ta’ 33 cl jew f’bott ta’ 40 cl) meta mqabbel mal-alkoħol miksub mill-fermentazzjoni tat-tuffieħ, iżda li għandu karatteristiċi organolettiċi tas-sidru, għandha tiġi kklassifikata fl-intestaturi tariffarji 2206 00 31, 2206 00 51; 2206 00 81 jew fl-intestaturi tariffarji 2206 00 39; 2206 00 59?”
Fuq id-domanda preliminari
37      Permezz tad-domanda tagħha, il-qorti tar-rinviju tistaqsi, essenzjalment, jekk in-NM għandhiex tiġi interpretata fis-sens li xorb kompost minn meraq tat-tuffieħ iffermentat b’bażi ta’ konċentrat, b’rata ta’ 25 %, minn ilma, ġulepp tal-glukożju fruktożju, aċidu maliku, dijossidu tal-karbonju, metabisulfit tal-potassju u diversi aromi, li s-sehem ta’ alkoħol li joriġina minn pjanti minbarra t-tuffieħ huwa bejn 48 % u 53 %, iżda li għandu l-karatteristiċi organolettiċi tas-sidru, jaqa’, minn naħa, taħt is-subintestaturi 2206 00 31, 2206 00 51 jew 2206 00 81 tan-NM jew, min-naħa l-oħra, taħt is-subintestaturi 2206 00 39 jew 2206 00 59 tagħha.
38      Sabiex tingħata risposta għad-domanda magħmula, għandu jitfakkar, preliminarjament, li, meta l-Qorti tal-Ġustizzja tkun adita b’rinviju għal deċiżjoni preliminari fil-qasam tal-klassifikazzjoni tariffarja, il-funzjoni tagħha tkun iktar li tikkjarifika għall-qorti nazzjonali l-kriterji li l-implimentazzjoni tagħhom għandha tippermetti lil din tal-aħħar tikklassifika b’mod korrett il-prodotti kkonċernati skont in-NM, iktar milli tagħmel tali klassifikazzjoni hija stess. Din il-klassifikazzjoni tirriżulta minn evalwazzjoni purament fattwali li ma hijiex il-Qorti Ġenerali li għandha twettaq fil-kuntest ta’ rinviju għal deċiżjoni preliminari (ara s-sentenza tat‑22 ta’ Ġunju 2022, Mikrotīkls, C‑542/21, EU:C:2022:814, punt 21 u l-ġurisprudenza ċċitata).
39      F’dan ir-rigward, mill-ġurispudenza jirriżulta li, konformement mar-regola ġenerali Nru 1 għall-interpretazzjoni tan-NM, il-klassifikazzjoni tariffarja tal-merkanzija għandha tiġi ddeterminata skont il-formulazzjoni tal-intestaturi u tan-noti tat-taqsimiet jew tal-kapitoli ta’ din in-nomenklatura. Fl-interess taċ-ċertezza legali u sabiex jiġu ffaċilitati l-kontrolli, il-kriterju deċiżiv għall-klassifikazzjoni tariffarja ta’ din il-merkanzija għandu jitfittex, b’mod ġenerali, fil-karatteristiċi tagħha u fil-proprjetajiet oġġettivi tagħha, kif iddefiniti fil-formulazzjoni tal-intestatura tan-NM u tan-noti tat-taqsimiet jew tal-kapitoli korrispondenti. L-użu li għalih huwa intiż il-prodott ikkonċernat jista’ jikkostitwixxi kriterju oġġettiv ta’ klassifikazzjoni sa fejn dan huwa inerenti għal dan il-prodott, u għandu jiġi evalwat skont il-karatteristiċi u l-proprjetajiet oġġettivi tiegħu (ara s-sentenza tal‑20 ta’ Ottubru 2022, Mikrotīkls, C‑542/21, EU:C:2022:814, punt 22 u l-ġurisprudenza ċċitata).
40      Barra minn hekk, il-Qorti tal-Ġustizzja ddeċidiet diversi drabi li, għalkemm ma għandhomx saħħa vinkolanti, in-noti ta’ spjega tas-SA u tan-NM jikkostitwixxu strumenti importanti sabiex tiġi żgurata applikazzjoni uniformi tat-tariffa doganali komuni u, bħala tali, jipprovdu elementi utli għall-interpretazzjoni tagħha (ara s-sentenza tal‑20 ta’ Ottubru 2022, Mikrotīkls, C‑542/21, EU:C:2022:814, punt 23 u l-ġurisprudenza ċċitata).
41      Mid-deċiżjoni tar-rinviju u mill-proċess għad-dispożizzjoni tal-Qorti Ġenerali jirriżulta li l-prodotti inkwistjoni fil-kawża prinċipali huma komposti minn taħlita ta’ ingredjent imsejjaħ “sidru” kkostitwita minn alkoħol li joriġina mill-fermentazzjoni ta’ meraq tat-tuffieħ u minn pjanti oħra ffermentati kif ukoll minn sustanzi oħra (ilma, ġulepp, sustanzi ta’ priżervazzjoni, aromi u dijossidu tal-karbonju).
42      Għandu jitfakkar, preliminarjament, li mill-formulazzjoni tal-intestatura 2206 tas-SA jirriżulta li din tipprevedi “xorb ieħor iffermentat (bħala eżempju, sidru, perry, mead); taħlit ta’ xorb iffermentat u taħlit ta’ xorb iffermentat u xorb mhux alkoħoliku, li mhumiex speċifikati jew inklużi band’oħra”.
43      Min-noti ta’ spjega dwar l-intestatura 2206 tas-SA, li tikkorrispondi għall-intestatura tariffarja 2206 tan-NM, jirriżulta, minn naħa, li s-sidru huwa “xarba alkoħolika miksuba permezz tal-fermentazzjoni tal-meraq tat-tuffieħ” u, min-naħa l-oħra, li ż-żieda ta’ alkoħol max-xorb li jaqa’ taħt din l-intestatura ma tipprekludix li dan ix-xorb iżomm din il-klassifikazzjoni sakemm iżomm il-karatteristiċi tal-prodotti kklassifikati taħt din l-intestatura, jiġifieri dawk tax-xorb iffermentat.
44      Barra minn hekk, mid-deċiżjoni tar-rinviju jirriżulta li l-prodotti inkwistjoni fil-kawża prinċipali ma għandhomx il-proprjetajiet tal-alkoħol iddistillat jew ta’ distillazzjoni li jaqgħu taħt l-intestatura 2208 tan-NM, iżda dawk tax-xorb iffermentat li jaqgħu taħt l-intestatura 2206 tan-NM, fid-dawl tar-regola ġenerali Nru 1.
45      Sabiex jiġi ddeterminat taħt liema subintestatura tal-intestatura tariffarja 2206 tan-NM prodotti bħal dawk inkwistjoni fil-kawża prinċipali għandhom jiġu kklassifikati, għandu jiġi rrilevat, preliminarjament, li mill-kliem tas-subintestaturi 2206 00 31, 2206 00 51 u 2206 00 81 jirriżulta li dawn tal-aħħar jikkonċernaw biss is-sidru u l-perry, mingħajr indikazzjoni addizzjonali. Min-naħa l-oħra, mill-kliem tas-subintestaturi 2206 00 39 u 2206 00 59 jirriżulta li dawn tal-aħħar jikkonċernaw ix-xarbiet iffermentati l-oħra, mingħajr indikazzjoni addizzjonali. In-noti ta’ spjega tas-SA jippreċiżaw li l-intestatura 2206 tinkludi x-xorb iffermentat kollu minbarra dak imsemmi fl‑intestaturi 2203 sa 2205.
46      Qabelxejn, għandu jitfakkar li skont ir-regola ġenerali Nru 6 tan-NM, il-klassifikazzjoni tal-merkanzija taħt is-subintestaturi tal-istess intestatura hija ddeterminata skont it-termini ta’ dawn is-subintestaturi u n-noti tagħhom kif ukoll, mutatis mutandis, mir-regoli ġenerali għall-interpretazzjoni tan-Nomenklatura Magħquda, dwar il-klassifikazzjoni tal-merkanzija fl-intestaturi tariffarji, u, b’mod partikolari, mir-regoli ġenerali Nri 2(b), 3(a) u 3(b) (ara, f’dan is-sens, is-sentenzi tas‑17 ta’ Ġunju 1997, Eru Portuguesa, C‑164/95, EU:C:1997:302, punt 14, u tas‑27 ta’ Ġunju 2024, Prysmian Cabluri şi Sisteme, C‑168/23, EU:C:2024:557, punt 29).
47      Skont ir-regola ġenerali Nru 2(b) tan-NM, kwalunkwe riferiment għal materjal f’intestatura partikolari, u għalhekk, b’analoġija, f’subintestatura, għandu jitqies riferiment għal dan il-materjal kemm fl-istat pur tiegħu kif ukoll imħallat jew marbut ma’ materjali oħra. Skont din ir-regola, il-klassifikazzjoni tal-prodotti mħallta, bħall-prodotti inkwistjoni fil-kawża prinċipali (ara l-punt 41 iktar ’il fuq), issir skont il-prinċipji stabbiliti fir-regola ġenerali Nru 3 tan-NM.
48      Ir-regola ġenerali Nru 3(a) tan-NM tindika li, meta merkanzija tidher li għandha tiġi kklassifikata taħt żewġ intestaturi jew iżjed, u għalhekk, b’analoġija, taħt żewġ subintestaturi jew iżjed, skont ir-regola ġenerali Nru 2(b) tan-NM, l-intestatura l-iktar speċifika għandha tingħata prijorità fuq l-intestaturi ta’ portata iktar ġenerali. Għalhekk, b’analoġija, is-subintestatura l-iktar speċifika għandha tingħata prijorità fuq is-subintestaturi ta’ portata iktar ġenerali. Madanakollu, meta żewġ intestaturi jew iktar, u, b’analoġija, żewġ subintestaturi jew iktar, jirreferu kull waħda minnhom għall-wieħed biss mill-materjali li jikkostitwixxi prodott imħallat, dawn l-intestaturi, u, b’analoġija, dawn is-subintestaturi, għandhom jitqiesu, fir-rigward ta’ dan il-prodott, li huma ugwalment speċifiċi ukoll jekk waħda minnhom tagħti deskrizzjoni iktar preċiża jew iktar kompleta tiegħu.
49      Fl-aħħar nett, mir-regola ġenerali Nru 3(b) tan-NM jirriżulta li l-prodotti mħallta, li ma jistgħux jiġu klassifikati skont ir-regola ġenerali Nru 3(a) ta’ din tal-aħħar, għandhom jiġu kklassifikati skont il-materjal li jagħtihom il-karattru essenzjali tagħhom meta din id-determinazzjoni tkun possibbli.
50      Kif jirriżulta mid-deċiżjoni tar-rinviju u mill-proċess għad-dispożizzjoni tal-Qorti Ġenerali, il-prodotti bħal dawk inkwistjoni fil-kawża prinċipali huma magħmula minn taħlita ta’ alkoħol miksub mill-fermentazzjoni ta’ meraq tat-tuffieħ, u għalhekk mis-sidru, alkoħol li jirrigwarda s-subintestaturi 2206 00 31, 2206 00 51, 2206 00 81 (dwar is-sidru), ta’ alkoħol li joriġina mill-fermentazzjoni ta’ pjanti oħra, alkoħol li jirrigwarda s-subintestaturi 2206 00 39 u 2206 00 59 (dwar xorb ieħor iffermentat) kif ukoll minn sustanzi oħra. Prodotti bħal dawk inkwistjoni fil-kawża prinċipali jistgħu għalhekk jiġu kklassifikati taħt subintestaturi tariffarji differenti.
51      Għaldaqstant, skont ir-regola ġenerali Nru 2(b) tan-NM, hemm lok li l-klassifikazzjoni ta’ prodotti bħal dawk inkwistjoni fil-kawża prinċipali ssir billi tiġi segwita l-metodoloġija prevista fir-regola ġenerali Nru 3 tan-NM.
52      F’dan ir-rigward, għandu jiġi rrilevat li l-ewwel sentenza tar-regola ġenerali Nru 3(a) tan-NM ma tippermettix il-klassifikazzjoni ta’ prodotti bħal dawk inkwistjoni fil-kawża prinċipali. Fil-fatt, fid-dawl tal-kompożizzjoni tagħhom, dawn tal-aħħar jinkludu, parzjalment, sidru u, parzjalment, alkoħol miksub permezz tal-fermentazzjoni ta’ pjanti oħra minbarra t-tuffieħ. Konsegwentement, fid-dawl tat-tieni sentenza ta’ din ir-regola ġenerali, li tippreċiża, kif indikat fil-punt 48 iktar ’il fuq, li, meta żewġ intestaturi jew iktar jirreferu, kull waħda minnhom, għal parti biss mill-materjali li jikkostitwixxu prodott imħallat jew oġġett kompost, dawn l-intestaturi għandhom jitqiesu, fir-rigward ta’ dan il-prodott jew ta’ dan l-oġġett, li huma ugwalment speċifiċi anki jekk waħda minnhom tagħti deskrizzjoni iktar preċiża jew iktar kompleta, la s-subintestaturi li jirrigwardaw is-sidru u lanqas is-subintestaturi li jirrigwardaw ix-xorb iffermentat l-ieħor ma jistgħu jitqiesu li huma “iżjed speċifiċi”, fis-sens tal-imsemmija regola ġenerali (ara, b’analoġija, is-sentenza tat‑3 ta’ Ġunju 2021, BalevBio, C‑76/20, EU:C:2021:441, punt 63).
53      F’dawn iċ-ċirkustanzi, għandha tiġi applikata r-regola ġenerali Nru 3(b) tan-NM għall-finijiet tal-klassifikazzjoni tariffarja ta’ prodotti bħal dawk inkwistjoni fil-kawża prinċipali (ara, b’analoġija, is-sentenza tas‑7 ta’ Mejju 2009, Siebrand, C‑150/08, EU:C:20009:294, punt 30).
54      Skont din ir-regola ġenerali u sabiex issir il-klassifikazzjoni tariffarja ta’ prodott, huwa neċessarju li jiġi stabbilit, fost il-materjal li jikkomponuh, dak li jagħtih il-karattru essenzjali tiegħu (ara s-sentenza tas‑7 ta’ Mejju 2009, Siebrand, C‑150/08, EU:C:2009:294, punt 31 u l-ġurisprudenza ċċitata).
55      Skont il-punt VIII tan-nota ta’ spjega tas-SA dwar ir-regola ġenerali Nru 3(b) tas-SA, li tikkorrispondi għar-regola ġenerali Nru 3(b) tan-NM, il-fattur li jiddetermina tali karattru essenzjali jista’, skont it-tip ta’ merkanzija kkonċernata, jirriżulta pereżempju min-natura tal-materjal li tkun magħmula minnu jew mill-komponenti tagħha, mill-volum tagħha, mill-kwantità tagħha, mill-piż tagħha jew mill-valur jew l-importanza ta’ wieħed mill-materjali li tkun magħmula minnhom fid-dawl tal-użu tal-merkanzija (sentenza tas‑7 ta’ Mejju 2009, Siebrand, C‑150/08, EU:C:2009:294, punt 34).
56      F’dan ir-rigward, mill-punti 35 sa 38 tas-sentenza tas‑7 ta’ Mejju 2009, Siebrand (C‑150/08, EU:C:2009:294) jirriżulta li, għad-determinazzjoni tan-natura essenzjali, fis-sens tar-regola ġenerali Nru 3(b) tan-NM, tax-xorb ibbażat fuq alkoħol iffermentat, li miegħu kienu ġew miżjuda sustanzi oħra, jistgħu jittieħdu inkunsiderazzjoni diversi karatteristiċi u proprjetajiet oġġettivi. Fost dawn hemm, fl-ewwel lok, it-tipi ta’ alkoħol li jinsabu fil-prodotti inkwistjoni u l-kontribuzzjoni ta’ kull wieħed minn dawn it-tipi ta’ alkoħol għall-volum u għall-kontenut ta’ alkoħol f’dawn il-prodotti, fit-tieni lok, il-karatteristiċi organolettiċi tal-imsemmija prodotti u, fit-tielet lok, id-destinazzjoni ta’ dawn il-prodotti sa fejn din kienet inerenti għall-imsemmija prodotti, peress li l-inerenza għandha tkun tista’ tiġi evalwata skont il-karatteristiċi u l-proprjetajiet oġġettivi tagħhom. Fl-aħħar nett, għandha ssir evalwazzjoni globali ta’ dawn it-tliet kriterji (ara, f’dan is-sens, is-sentenzi tas‑7 ta’ Mejju 2009, Siebrand, C‑150/08, EU:C:2009:294, punt 39, u tat‑12 ta’ Mejju 2016, Toorank Productions, C‑532/14 u C‑533/14, EU:C:2016:337, punt 55).
57      Fir-rigward tal-ewwel kriterju msemmi fil-punt 56 iktar ’il fuq, għandu qabelxejn jitfakkar li l-alkoħol li jinsab fix-xorb bħal dak inkwistjoni fil-kawża prinċipali joriġina mill-fermentazzjoni tat-tuffieħ u ta’ pjanti oħra minbarra t-tuffieħ, peress li kull wieħed minn dawn it-tipi ta’ alkoħol jikkontribwixxi, b’mod kunsiderevoli, għall-volum u għall-kontenut ta’ alkoħol f’dan ix-xorb.
58      Is-sehem tal-alkoħol li joriġina minn pjanti oħra minbarra t-tuffieħ f’xorb bħal dak inkwistjoni fil-kawża prinċipali huwa ta’ mill-inqas 48 %, 50 %, 51 %, 52 % jew 53 %, skont it-tip ta’ xarba. Is-sehem tal-alkoħol li joriġina mill-fermentazzjoni tal-meraq tat-tuffieħ u dak li joriġina minn pjanti oħra minbarra t-tuffieħ huma għalhekk kważi ugwali.
59      Issa, għandu jiġi rrilevat li la n-NM u lanqas in-noti ta’ spjega tas-SA, dwar is-subintestaturi tariffarji relatati mas-sidru, ma jiffissaw perċentwali minima ta’ alkoħol miksub mill-fermentazzjoni tal-meraq tat-tuffieħ, ingredjent neċessarju għall-manifattura tas-sidru, f’dan tal-aħħar. Ċertament, is-subintestaturi 2206 00 31, 2206 00 51 u 2206 00 81 jikkonċernaw speċifikament is-sidru, jiġifieri xarba alkoħolika miksuba permezz tal-fermentazzjoni tal-meraq tat-tuffieħ, li jippreżupponi li xarba li taqa’ taħt dawn is-subintestaturi tinkludi perċentwali partikolari tal-meraq tat-tuffieħ iffermentat. Madankollu, ma jistax jiġi dedott biss mill-kelma “sidru” preżenti fil-formulazzjoni ta’ dawn is-subintestaturi li perċentwali minimu ta’ meraq tat-tuffieħ iffermentat huwa meħtieġ sabiex xarba tiġi kklassifikata taħt dawn is-subintestaturi (ara, b’analoġija, is-sentenza tat‑13 ta’ Marzu 2019, B. S. (Xgħir fil-kompożizzjoni tal-birra), C‑195/18, EU:C:2019:197, punt 34).
60      Għandu jitfakkar ukoll li n-nota ta’ spjega tas-SA dwar l-intestatura 2206 tirrikonoxxi espressament il-possibbiltà li max-xorb relatat ma’ din l-intestatura jiżdied l-alkoħol, sakemm dan ix-xorb iżomm in-natura tal-prodotti kklassifikati f’din l-intestatura. L-istess japplika, b’analoġija, fir-rigward tas-subintestaturi 2206 00 31, 2206 00 51 u 2206 00 81.
61      Barra minn hekk, il-fatt li tip ta’ alkoħol ikun proporzjonalment ikbar meta mqabbel ma’ tip ta’ alkoħol ieħor jikkostitwixxi biss kriterju wieħed fost oħrajn li għandhom jitqiesu sabiex tiġi ddeterminata s-sustanza li tagħti lill-prodott ikkunsidrat n-natura essenzjali tiegħu (ara, f’dan is-sens, is-sentenza tat‑12 ta’ Mejju 2016, Toorank Productions, C‑532/14 u C‑533/14, EU:C:2016:337, punt 57).
62      Minn dan isegwi li l-fatt li prodotti bħal dawk inkwistjoni fil-kawża prinċipali jinkludu mhux biss parti kunsiderevoli ta’ alkoħol miksub mill-fermentazzjoni ta’ meraq tat-tuffieħ, ingredjent neċessarju għall-manifattura tas-sidru, iżda fihom ukoll alkoħol miksub permezz tal-fermentazzjoni ta’ pjanti oħra minbarra t-tuffieħ ma huwiex biżżejjed, waħdu, sabiex jeskludi tali prodotti mis-subintestaturi tan-NM relatati mas-sidru (ara, b’analoġija, is-sentenza tat-13 ta’ Marzu 2019, B. S. (Xgħir fil-kompożizzjoni tal-birra), C‑195/18, EU:C:2019:197, punt 38).
63      Sussegwentement, fir-rigward tat-tieni kriterju msemmi fil-punt 56 iktar ’il fuq, għandu jiġi vverifikat jekk il-karatteristiċi organolettiċi ta’ prodotti bħal dawk inkwistjoni fil-kawża prinċipali jikkorrispondux ma’ dawk tal-prodotti kklassifikati taħt is-subintestaturi 2206 00 31, 2206 00 51 u 2206 00 81, relatati mas-sidru, jew għal dawk tal-prodotti kklassifikati taħt is-subintestaturi 2206 00 39 u 2206 00 59, relatati ma’ xorb iffermentat ieħor. Għal dan l-għan, it-togħma u r-riħa jistgħu jikkostitwixxu karatteristiċi u proprjetajiet oġġettivi tal-prodott (ara, b’analoġija, is-sentenza tas‑7 ta’ Mejju 2009, Siebrand, C‑150/08, EU:C:20009:294, punt 36).
64      Mill-indikazzjonijiet li jinsabu fid-deċiżjoni tar-rinviju jirriżulta li prodotti bħal dawk inkwistjoni fil-kawża prinċipali għandhom il-karatteristiċi organolettiċi tas-sidru, b’mod partikolari f’dak li jirrigwarda t-togħma u r-riħa tagħhom, u ż-żieda ta’ aroma naturali jew ta’ zokkor ma għandhiex effett f’dan ir-rigward u lanqas ma tamplifika dawn il-perċezzjonijiet organolettiċi.
65      Għaldaqstant, minkejja l-parti kunsiderevoli ta’ alkoħol li joriġina mill-fermentazzjoni ta’ pjanti minbarra t-tuffieħ kif ukoll iż-żieda ta’ sustanzi oħra, fid-dawl tal-elementi speċifiċi għall-prodotti bħal dawk inkwistjoni fil-kawża prinċipali, dawn tal-aħħar ma tilfux il-karatteristiċi organolettiċi partikolari tas-sidru, li jiddefinixxu n-natura essenzjali tiegħu u li jikkorrispondu għal dawk tal-prodotti kklassifikati taħt is-subintestaturi relatati mas-sidru (ara, b’analoġija, is-sentenza tas‑7 ta’ Mejju 2009, Siebrand, C‑150/08, EU:C:2009:294, punt 37).
66      Fl-aħħar nett, fir-rigward tat-tielet kriterju msemmi fil-punt 56 iktar ’il fuq, mill-proċess li għandha l-Qorti Ġenerali jidher li jirriżulta li l-karatteristiċi u l-proprjetajiet oġġettivi tax-xorb bħal dak inkwistjoni fil-kawża prinċipali, li għandu l-kulur u l-isem kummerċjali tiegħu “Strongbow sidru tat-tuffieħ”, jikkorrispondu għal dawk tax-xorb intiż li jiġi kkonsmat bħala sidru, fatt li madankollu għandu jiġi vverifikat mill-qorti tar-rinviju.
67      Bla ħsara għal din il-verifika mill-qorti tar-rinviju, għandu jiġi kkunsidrat li prodotti bħal dawk inkwistjoni fil-kawża prinċipali għandhom in-natura essenzjali tal-prodotti kklassifikati taħt is-subintestaturi tariffarji 2206 00 31, 2206 00 51 jew 2206 00 81 tan-NM, relatati mas-sidru.
68      Fid-dawl ta’ dan kollu premess, ir-risposta għad-domanda magħmula għandha tkun li n-NM għandha tiġi interpretata fis-sens li s-subintestaturi tariffarji 2206 00 31, 2206 00 51 jew 2206 00 81 ta’ din tal-aħħar ikopru xorb kompost minn meraq tat-tuffieħ iffermentat b’bażi ta’ konċentrat, b’rata ta’ 25 %, minn ilma, ġulepp tal-glukożju fruktożju, aċidu maliku, dijossidu tal-karbonju, metabisulfit tal-potassju u diversi aromi, li s-sehem tiegħu ta’ alkoħol li joriġina minn pjanti minbarra t-tuffieħ huwa bejn 48 % u 53 %, iżda li għandu l-karatteristiċi organolettiċi tas-sidru u l-użu tiegħu jikkorrispondi ma’ dak tas-sidru.
Fuq l-ispejjeż
69      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti Ġenerali, barra dawk tal-imsemmija partijiet, ma jistgħux jitħallsu lura.
Għal dawn il-motivi,
IL-QORTI ĠENERALI (It-Tieni Awla, ikkostitwita minn ħames Imħallfin sedenti)
taqta’ u tiddeċiedi:
In-Nomenklatura Magħquda li tinsab fl-Anness I tar-Regolament tal-Kunsill (KEE) Nru 2658/87 tat‑23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana, kif emendat bir-Regolament ta’ Implimentazzjoni tal-Kummissjoni (UE) Nru 1101/2014 tas‑16 ta’ Ottubru 2014 u r-Regolament ta’ Implimentazzjoni tal-Kummissjoni (UE) 2015/1754 tas‑6 ta’ Ottubru 2015,
għandha tiġi interpretata fis-sens li:
is-subintestaturi tariffarji 2206 00 31, 2206 00 51 jew 2206 00 81 tal-imsemmija nomenklatura jkopru xorb kompost minn meraq tat-tuffieħ iffermentat b’bażi ta’ konċentrat, b’rata ta’ 25 %, minn ilma, ġulepp tal-glukożju fruktożju, aċidu maliku, dijossidu tal-karbonju, metabisulfit tal-potassju u diversi aromi, li s-sehem tiegħu ta’ alkoħol li joriġina minn pjanti minbarra t-tuffieħ huwa bejn 48 % u 53 %, iżda li għandu l-karatteristiċi organolettiċi tas-sidru u l-użu tiegħu jikkorrispondi ma’ dak tas-sidru.
Półtorak
Hesse
Steinfatt
Petrlík
Dimitrakopoulos
Mogħtija f’qorti bil-miftuħ fil-Lussemburgu, fl‑4 ta’ Marzu 2026.
Firem
*      Lingwa tal-kawża: ir-Rumen.